Yann Sommer

De **Yann Sommer** (* 17. Dezämber 1988 z Morges, Kanton Waadt) isch e Schwiizer Fuessballgooli. Mit em FC Basel isch er vo 2011 bis 2014 viermal hinderenand Schwiizer Meister worde. Syt de Saison 2014/15 isch er bim dütsche Bundesligaklub Borussia Mönchengladbach under Vertrag. Er spilt syt em Mai 2012 für d Schwiizer Nationalmannschaft.

## Karriere als Spieler
### Verein
De Sommer het bim FC Herrliberg mit em Fuessball aagfange und isch mit nüün Jahr zu Concordia Basel gwächslet. 2003 isch er zu de Juged vom FC Basel übereträtte.

Bim FC Basel het er im Jahr 2005 syn erste Profivertrag übercho und isch Stammgooli bi de U21-Mannschaft i dr 1. Liga worde. Er isch uf d Saison 2006/07 i di ersti Mannschaft übernuu worde und isch hinder em Argentinier Franco Costanzo und em Liberianer Louis Crayton de dritti Gooli gsi. Im Juli 2007 het er bim FCB e nüüe Vertrag übercho, aber zum Spilpraxis z gwünne, isch er zum liechtensteinische Verein FC Vaduz i d Challenge League usgliehe worde. Det isch er bis Jänner 2009 de Stammgooli gsi. In de Saison 2007/08 isch de Sommer mit Vaduz Meister vo de Challenge League worde und in d Super League ufgstige. Aafang Jänner 2009 isch er vom FC Basel zrugg i di ersti Mannschaft gholt worde, wo sich de Franco Costanzo verletzt het. Für d Saison 2009/10 isch de Sommer vom FC Basel für es Jahr a Grasshopper Club Züri usgliehe worde. Uf d Saison 2010/11 isch de Sommer als zweite Gooli zum FCB zruggange und isch zum erste Mal Schwiizer Meister worde.

I de nächste Saison, 2011/12, het er de Costanzo als Stammgooli verdrängt. Er isch mit synere Mannschaft wider Meister und zuedäm Schwiizer Cöpsiiger worde. Im Cöpfinal 2012 het er bim Resultat vo 1:1 nach Verlängerig bim Penaltyschiesse zwei Schüss pariert. Am Ändi vo de Saison 2012/13 isch de Sommer zum dritten Mal mit em FC Basel Schwiizer Meister worde. I de Saison Fussballmeisterschaft 2013/14 isch me zum 17. Mal Meister worde (zum füüfte Mal hinderand). De Sommer sälber het zum vierte Mal d Meisterschaft gfiiret und isch wider im Cöpfinal gstande, wo de FCB i dem Jahr aber nach Verlängerig verloore het. I de UEFA Champions League isch Basel nach de Gruppephase usgschide, i de Europa League sind si aber bis i Viertelfinal. De Sommer het total 53 Pflichtspilyysätz und füüf Testspil absolviert.

Uf d Saison 2014/15 isch de Sommer i d Bundesliga zu Borussia Mönchengladbach gwächslet. Er het sys Pflichtspildebüt am 16. August 2014 bim 3:1-Sieg gäge de Regionalligist FC 08 Homburg i dr erste Rundi vom DFB-Pokal gäh und isch als Nachfolger vom Marc-André ter Stegen als nüüe Stammgooli gsetzt gsi. I de Bundesliga het er am 24. August 2014 bim 1:1 deheime gäge de VfB Stuttgart debütiert. I synere erste Hiirundi het d Borussia e Vereinsrekord vo 18 ungschlagene Spil i Serii gschafft. I de Saison 2018/19 het er 13-mal zu Null gspilt. Das isch s zweitbesti Ergäbnis für ne Gooli i dere Bundesliga-Saison gsi. 

Sy Vertrag z Mönchengladbach isch verlängeret worde und lauft bis 2023.

### Nationalmannschaft

De Sommer het für mereri Juged-Nationalmannschafte gspilt, so für Schwiizer U16-, U17- und U19-Juniore. Sys erste Länderspiel i de U16 isch am 26. August 2003 bi de 0:5-Niderlaag gäge Dütschland gsi. S erste Länderspiel i de U17-Mannschaft het er am 20. Novämber 2003 bimene 1:1 im Usswärtsspil gägen Ängland gha.

Mit de Schwiizer U21-Nati het er sich für d Ändrundi vo de Europameisterschaft 2011 qualifiziert. Er isch nid nume Stammgooli, sondern au Captain gsi. De Sommer isch im Turnier bis zum Final ohni Gägegool blibe, doch de Final gäge Spanie isch mit 0:2 verlore worde. 

Am 30. Mai 2012 het de Sommer zum erste Mal i de A-Nationalmannschaft gspilt. S Fründschaftsspil gäge Rumänien z Lozärn hend d Schwiizer mit 0:1 verlore. Am 13. Mai 2014 het de Nati-Trainer Ottmar Hitzfeld ne is Kader für d WM 2014 z Brasilie berüefe. Er isch als Ersatzgooli hinder em Diego Benaglio nid zum Yysatz cho. Scho churz drufabe isch de Benaglio zruggträtte und sythär isch de Sommer Stammgooli under em Trainer Vladimir Petković.

Bi de EM 2016 z Frankriich isch er im Yysatz gsi. Bim Uftakt het er mereri gueti Chance vo Albanie abgwehrt und het so de 1:0-Siig grettet. Nach zwei Unentschide gäge Rumänie und Frankriich isch de Sommer mit de Schwiiz als Gruppezweite i Achtelfinal cho. Det het si s Penaltyschiesse verlore.

Bi de WM 2018 z Russland het de Sommer alli Spil bestritte und isch mit de Mannschaft wider im Achtelfinal usgschide. 

## Titel und Erfolg
### Verein
;FC Vaduz
* Challenge-League-Meister: 2008
* Liechtensteiner Cöp-Siiger: 2008

;FC Basel
* Schwiizer Meister: 2011, 2012, 2013, 2014
* Schwiizer Cöp-Siiger: 2012
* Uhrecup-Siiger: 2011, 2013

### Nationalmannschaft
* Finalist bi de U21-Europameisterschaft 2011
* WM-Achtelfinalist: 2014, 2018

## Uszeichnige
* De Yann Sommer isch 2016 und 2018 zum Schwiizer Fuessballer vom Jahr gwählt worde.
* I de Winterpause vo de Saison 2019/20 isch de Yann Sommer inere Umfraag vom Sportmagazin Kicker under 239 Bundesligaspiiler zum besti Gooli vo de Bundesliga-Hiirundi gwählt worde.

## Weblink

* 

## Einzelnachwys